
«Det er fader meg alltid sånn, ikke sant? Det er alltid i den fredeligste idyllen at de verste seriemorderne løper rundt. Som om det ikke er nok gærninger på Nattkullen?»

Robin Blom, postbud


Dette har skjedd

Isak Molina og My Wall har fått et undercover-oppdrag på Nattkullen, et skjærgårdssamfunn utenfor Norrtälje. Han fordi han har ligget med sjefen og et vitne. Hun fordi hun tviler på sine evner som politi etter å ha gått for langt og utpekt feil person som gjerningsmann i en henlagt drapssak. De vet ikke hvem partneren deres er før de kommer dit, og det blir et sjokk for dem begge. Isak og My har nemlig vært sammen i fire år, og det endte ikke godt.

På Nattkullen har en spesialenhet i politiet plassert personer som av ulike grunner trenger beskyttelse. De er vitner, informanter og lignende, og alle bor i samme gate under falske identiteter.

My og Isak skal sørge for at ingenting skjer med dem.

Etter å ha mislyktes med å beskytte objektene Lio og Katarina, noe de bare kom seg ut av ved å drepe flere gjengmedlemmer – som mystiske Bob og Bob deretter kom og ryddet vekk – fikk de umiddelbart nye problemer i fanget da et av de andre objektene ble truet. Jana Ivanova, en avhoppet russisk spion med en egen agenda – å finne sin mor – ble funnet av flere russiske agenter. Hun drepte dem og tok med seg moren Alina til Nattkullen 6. Like etterpå fattet My mistanke til Salomon Gerber og Jian Amiri, som har smuglet barn fra Midtøsten til Sverige bak ryggen på alle. Men etter at det siste forsøket gikk galt, har både Salomon og Jian bestemt seg for å slutte.

My og Isak har dessuten oppdaget at politibetjentene som bodde i Old Willow før dem, sannsynligvis ble avlyttet. Men av hvem og hvorfor? Situasjonen blir ikke bedre av at Mys kidnapper, Andy Miller, er løslatt fra fengselet og sporløst forsvunnet. I tillegg ser huset ut til å være hjemsøkt. Men de har i det minste hverandre, og innimellom merker de ilden som en gang eksisterte mellom dem.

Advokat Jenny Byhling har begynt å fatte mistanke om at det er noe merkelig med Nattkullen, og da hun forsøker å finne ut hva som foregår, får hun øye på Ville Attila, et tidligere medlem av en kjent motorsykkelgjeng. Prisen på hodet hans er fem millioner kroner. Fem millioner som Jenny har tenkt å innkassere.

Postbudet Robin opplever en opptur. Hun har fått tak i Ozempic-kopien og har kunnet utvide snokingen sin rundt Nattkullen med informasjon om både mord og russiske spioner. Men ikke bare det. Drapet på Bertil Falk pirrer detektiv-instinktene hennes, og er det én ting hun har tenkt å fortsette med, så er det å snoke.

Jörgen «NB» Karlsson, som kjører fergen ut til øyene utenfor Nattkullen, har blitt overfalt etter kveldens siste tur.

Og ved den uhyggelige kirkeruinen i skogen øst for Nattkullen har Katarina, som var ute for å fotografere den, møtt en mørk skikkelse med en veldig skarp kniv.

Herregud!

Jörgen «NB» Karlsson ligger fastspent på alteret i den sammenraste kirkeruinen. Såpass har han klart å resonnere seg frem til. Det tok en stund før han skjønte hvor han var. Nå vet han det, men han forstår ikke hvorfor.

Hvem er det som vil skade meg?

Hva er det jeg har gjort?

Det siste NB husker, er måneskinnet på fergen, merkelige lyder som skremte ham, og så gamle Sally som bjeffet og løp sin vei.

Sally!

Han kan bare be til høyere makter om at Jack Russell-hunden hans har det bra. At hun lever.

NB prøver å rive i det som holder ham fast, men kan verken bevege på hendene eller føttene. Fillen i munnen får ham nesten til å spy. Det dunker i hodet, og han skjønner at han må ha fått en hard smell og besvimt på fergen. I magen går det høye bølger. Han hutrer av kulde og skjelver av frykt. Han aner ikke hvor lenge han har ligget her, eller når personen som bandt ham fast, kommer tilbake. Alt han vet, er at det er natt, men han kan se på fargen på himmelen at morgenen nærmer seg. Om det fortsatt er samme natt som da han ble angrepet, aner han ikke.

Plutselig hører han noe borte ved inngangen og holder pusten.

Er det … fottrinn?

Hvem er det?

NB har aldri følt seg så hjelpeløs, men da han får øye på en kvinneskikkelse i det sølvrosa motlyset ved inngangen, og aner et kamera i kvinnens hender, eksploderer en bombe av varme ned i brystet hans. Hun står og kikker inn, med usikkert kroppsspråk. Det er ingen kidnapper eller morder, dette er en uskyldig forbipasserende.

Jeg er reddet!

NB jamrer seg, men har vanskelig for å få frem noen lyder. Han skjønner at hun har fått øye på ham også, og han vil signalisere, men han klarer det ikke. Så sperrer han opp øynene. For bak den forbipasserende dukker det opp en ny, mørkere skikkelse.

Pass opp! Bak deg!

Han prøver å rope, men kluten drukner alt i en mumling. Forstår hva som kommer til å skje, før kvinnen gjør det. Han ser henne snu seg forskrekket rundt. Han ser knivbladet blinke før det forsvinner og begraver seg dypt i brystet på kvinnen.

Herregud!

NB vil ikke se på at kvinnen med kameraet blir drept. Men det er utvilsomt det som skjer. NB lukker øynene, som om det skulle hjelpe. Usikker på om han drømmer eller ikke. Det er for sprøtt, det kan ikke være virkelig, men …

… men i drømmer føler man ikke smerte, gjør man vel?

Han åpner øynene igjen. Vil skrike, men kan ikke. Kluten smaker tydelig av brennesle.

Den stakkars kvinnen har falt sammen, og morderen står der og ser kaldt på mens livet hennes renner ut på bakken. Lener seg litt over henne. Gir henne et spark. Bøyer seg ned og tørker av kniven på klærne hennes. Retter seg opp.

NB er så sløv og trøtt. Dette må da være en drøm. Eller? Øynene hans beveger seg vilt rundt og prøver å finne noe som kan hjelpe. Han ser det ferske, røde blodkorset på den halvt sammenraste kirkeveggen. Grøsser da det slår ham at folk plutselig sluttet å komme hit for å feste, men han kan ikke huske hvorfor.

Minnene ligger som et korthus i hodet hans. Så snart han rører ved ett av dem, faller de andre, og han må begynne på nytt.

Jeg har vært her før.

Da jeg var tenåring.

Det husker han. Men da var han full eller høy. Som alle andre som kom hit. Det var jo det det handlet om. Et sted der foreldrene ikke kom. Ingen voksne. Fordi de er overtroiske.

NB husker festene.

Kjenner fortsatt lukten av limet de sniffet.

Den ansiktsløse morderen vender seg mot Jörgen, og det føles som et spyd i hjertet hans. Skikkelsen løfter kniven og peker på ham mens en møll flyr fra venstre til høyre og tilbake igjen like innenfor inngangen.

NB klarer ikke se på, og nå vet han at han kommer til å dø her i dag.

Han ser opp på en grønnrosa himmel med likegyldige stjerner som blekner. Kan ikke forstå hvorfor han ligger her. Et fly med rødt og grønt lys flyr rett over ham, og livet går tilsynelatende videre for alle andre … som i motsetning til NB ikke er i ferd med å dø.

Et dyr løper langs en av de halvt sammenraste veggene. Stopper og ser nysgjerrig på ham, med morgenlyset reflektert i øynene. Det ser ut som to kalde, blå lykter. Like likegyldige som stjernene.

Er det en mårhund? Finnes de i dette området?

Han lurer igjen på om Sally lever eller er død, og øynene hans fylles med tårer. Hans fine hundevenn. Hun som alltid er der når han drikker bort alle de vonde minnene.

Er det derfor jeg er her?

For noe jeg har gjort?

Det kan han ikke forestille seg. NB holder seg for seg selv. Kjører fergen frem og tilbake, kjenner alle som bor på øyene, hver fredag henger han på Galeien, men ellers er det bare han og Sally og et og annet puslespill.

Dyret stresser videre og ser ut til å ha bestemt seg for at NB får klare seg selv.

Plutselig står skikkelsen ved siden av ham igjen. Tårner seg opp. Et svartere mørke i daggryet.

Ansiktet er dekket av en glatt maske uten hull til verken øyne eller munn.

NB er kvalm og sliter med kluten som vil krype ned i halsen hans. Det er som en vond drøm, og han er så svak.

Som om hver dråpe blod fra såret i hodet er livet som forlater ham.

Som alle eks-damene han har hatt. Alle har tatt med seg en bit av ham.

Han ser bort.

Ambulansehelikopteret passerer, høyt over ham. Han håper de kan se ham. Men hva er det å se fra helikopterets perspektiv? Bare tett skog, vel.

Det er Nattkullens forbannelse. Det samme på øyene rundt. Det må det være. Den mørke arven etter Abrahamson har forgiftet stedet. Alle som har blitt gale. Alle som har blitt myrdet. Eller mordere. Barna som druknet borte ved Änglagården … nå er det min tur til å lide. Nattkullen fikk meg til slutt, akkurat som den får alle.

Skikkelsen ved siden av ham ser opp mot himmelen og følger helikopteret til det forsvinner, så snur han seg tilbake mot ham. NB vet ikke hvor han skal lete i alt det glatte, intetsigende, flate.

«Vær så snill», prøver han å si, men det blir bare mer mumling i kluten.

Bøtta med blod får ham nesten til å spy av lukten. Han har aldri orket å se på blod eller lukte det. Men nå drukner han i dritten.

Skikkelsen smører blod over NB, helt til han blir knallrød.

Han løfter hodet så mye han kan, og ser at han er naken. Alle tatoveringene er så vidt synlige. Han kan ikke se pikken på grunn av ølmagen, men han kan kjenne blodet renne over den.

«H-hvorfor?» prøver han å få frem gjennom den motbydelige kluten.

Ikke noe svar.

Bare mer motbydelig blod.

Mer iskald stillhet.

Tårene kommer frem og blander seg med blodet.

Kluten trekkes ut av munnen hans, og NB hoster. Han åpner munnen for å trygle for livet da en tang griper tungen hans og trekker den ut. Grepet er hardt og smerten umiddelbar, intens, uventet. Enda flere tårer.

NB skriker ut da et raskt kutt skiller tungen fra festet. Munnen og halsen drukner i blod, og hvis han skal kunne puste, må han svelge det. Han kaster opp, mens en skarp, bankende smerte fyller hodet hans og gjør det umulig å tenke.

Han vil rive seg løs, men kan ikke, orker ikke.

Han kjenner noe skarpt mellom beina, brennende og iskaldt på samme tid, og da han ser sin egen kuk foran ansiktet, skriker han igjen før han får den i munnen. En hånd holder både den og nesen hans.

Mangelen på oksygen gir ham panikk.

Han skriker inn i hånden som holder ham for munnen, og da han svelger pikken, gråter han.

Med sine siste krefter forsøker NB å rykke til med ansiktet for å få bort hånden, men han er for svak og gir opp. Det blir bare en meningsløs vifting, og skikkelsen står urørlig.

Taus.

Kald.

Dyret er tilbake igjen, oppe på kanten av veggen.

Står på bakbeina og vifter med forbeina som om det kaster en trolldom.

Stirrer på NB med sine glitrende blå øyne, da han til slutt dør uten å forstå hvorfor.

Tidligere på kvelden

My Wall har nettopp kommet ut av dusjen i Nattkullen 1. Hun har latt den gå lenge, og badet er fullt av varm damp. Å dusje sent på kvelden hjelper henne til å sove bedre.

Varmtvannsberederen her i Old Willow er gigantisk, ifølge Isak, og innstilt på åtti grader, så hvis man ikke er forsiktig, kan man brenne seg. Men både han og hun liker å dusje varmt og lenge, så det er en av de få fordelene med hele dette oppdraget, tenker hun.

En av minst to, tenker hun og smiler dumt.

Hun tegner en pikk i duggen på speilet. Angrer. Drar den bort med hånden så ikke Isak skal misforstå. Da de var sammen, pleide han å tegne hjerter på speilet. Så hun skulle se det senere, når hun dusjet.

Hjertet tar en piruett, men kledd i en kevlarvest.

De har hatt en utrolig hyggelig kveld. My er stolt av seg selv, av at hun faktisk tok tak i situasjonen og ba Isak om unnskyldning for at hun hadde vært en bitch i det siste. Og da de ga hverandre en klem ute på verandaen, var hun helt sikker på at hun ikke innbilte seg ting.

Det var ikke bare jeg som kjente den gamle gnisten der. Det gjorde han også. Jeg kunne se det i øynene hans.

Men jeg må være forsiktig.

My tørker seg med et gulhvitt håndkle og bøyer seg forover. Vikler håndkleet rundt håret og hodet, vrir det rundt flere ganger og retter ryggen mens hun bretter det bakover, slik at håndkleet blir til en gigantisk turban. Hun tar et mindre håndkle og tørker kroppen. Det er gammelt og stivt, og hun skjærer en grimase.

Vi må virkelig ta oss sammen og dra på Ikea snart.

Et par steder i sjelen hennes ringer fortsatt varselklokkene om Isak. Prøver å fortelle henne at hun ikke må miste hodet.

Eller hjertet. Du mistet det en gang, med Isak, men i stedet for å gripe det, lot han det falle. Ikke glem det.

Hun tar på seg deodorant under armene og biter tennene sammen.

Ja, det er sant. Men … vi har forandret oss.

Det har de. Både hun og han.

Hun tar på seg en ny truse som hun har tatt med seg inn på badet, og lukter på den mørkegrønne joggebuksen. Rynker på nesen og slenger den på gulvet innenfor døren sammen med de brukte trusene. Etterpå skal hun være flink og legge skittentøyet i skittentøykurven. Vise at det er sant. At hun også har forandret seg, minst like mye som Isak.

Selv om det var han som trengte det mest, tenker hun med et glis og vikler et hvitt håndkle rundt seg før hun åpner døren til gangen i andre etasje. Hun skal til å smyge seg bort til rommet sitt da hun hører at det ringer.

Kjenner et stikk i magen.

Å nei, ikke den.

Siden de flyttet inn på Nattkullen, har den røde telefonen på veggen på kjøkkenet bare ringt én gang, men det var nok. Det kommer ikke noe godt ut av at den ringer, har hun skjønt.

Hun lytter. Hører Isaks skritt i etasjen under. Duften av nytraktet kaffe siver opp.

My sukker.

Hun har en milliard ting på listen over ting hun skal gjøre i morgen. Denne uken. Isak er av den typen som kan drikke kaffe så mange ganger han vil hver dag, til og med sent på kvelden, og likevel sove godt. Men ikke My.

Hun hører Isak si navnet til Johan Spaak nede på kjøkkenet, og rynker pannen.

Løgneren Spaak, ja. Det er et av punktene på listen. Listen som har vokst kontinuerlig siden hun takket ja til dette såkalte rolige barnevaktoppdraget. Når han ringer nå, er det ikke sikkert hun får gå og legge seg i det hele tatt, slik hun hadde forventet.

Hun skynder seg å skifte til svarte, posete jeans og en svart T-skjorte med Rolling Stones-logoen: rød munn og tunge som stikker ut. Noen hull på ryggen og ved kragebeinet får den bare til å se kulere ut. Drar børsten gjennom det våte håret et par ganger og skynder seg ned på kjøkkenet.

Akkurat idet hun kommer over dørterskelen, legger Isak på røret og snur seg mot henne. Han smiler, blir glad for å se henne, skjønner hun, og blir litt glad hun også. Men så ser hun det bekymrede glimtet i Isaks øyne.

«Hva var det han ville?» spør hun. «Ikke noe viktig, håper jeg? Eller kanskje han ville ha tak i meg? Si at han kommer til å legge alle kortene på bordet?»

Isak gliser. «Den dagen Spaak legger alle kortene på bordet, kommer jeg til å danse samba i bastskjørt og frukthatt i Drottninggatan.»

My blunker mens hun får tydelige indre bilder og ler. «Men hva var det han sa? Vi har jo mye å gjøre i morgen, og jeg skulle gå og legge meg.»

Isak sukker. «Og nå har vi mer å gjøre. Noen av oss allerede i kveld.»

«Å nei, hva slags ting?» Hun tar en boks med te ut av spiskammeret og setter på vannkokeren.

«Moström i Mary Hill. Nummer sju», sier Isak.

«Han med …» My klør seg i pannen. Burde ha tørket håret bedre, for det drypper vann på gulvet bak henne.

Isak tar papir fra holderen og tørker det opp.

«… bestikkelsene?» avslutter My, og føler at hun må lese alle mappene om objektene på Nattkullen igjen. Det er så jævlig mange. Hun husker mye av det, men langt fra alt.

«Akkurat», svarer Isak. «Arne Moström. Som avslørte at en sjef i BAE System Bofors AB tok imot bestikkelser. Igjen. Rettssaken er i gang, og han skal snart avgi forklaring. Han har søkt om, men ikke fått innvilget, tillatelse til å bli avhørt via video. Han får sitte i et annet lokale, men må dra til tingretten i Stockholm der saken behandles. I morgen.»

«Men», sier My og stopper opp med et glass honning i den ene hånden og en teskje i den andre. «De vet vel at han har vitnebeskyttelse?»

«Det gjør de.»

«Og likevel vil de tvinge ham til å møte opp.»

«Det er ikke en ideell situasjon», sier Isak, og av tonefallet hans skjønner My at med ikke ideell mener han katastrofe.

«Ja vel», sukker hun og skrur av lokket på glasset med honning, dytter teskjeen nedi og graver opp en god klatt og stikker den i munnen.

Isak rynker på nesen og mister tråden. «Altså … du kommer vel ikke til å stikke den tilbake i glasset nå?»

My himler med øynene og kaster teskjeen i vasken etter at hun har sugd av honningen. Leter etter en ny skje i skuffen mens Isak fortsetter:

«På toppen av alt er det vår jobb å sørge for at Moström kommer seg uskadd og usett til og fra rettssaken, og at ingen følger etter ham tilbake hit.»

«Vi?» utbryter My. «Men jeg har jo tusen andre ting å gjøre, med Lios bursdag, for ikke å snakke om at jeg må følge opp han iraneren i nummer ni, og så skal jeg til biblioteket, og til polet, og vi må lete etter mikrofonene, og så vil jeg at vi skal se på flere alarmløsninger, du vet, etter den stolen som ble veltet i går og …»

Hun blir avbrutt av Isak som kommer bort og gir henne en klem.

Det er andre gang i dag, tenker hun, og blir nesten slått i bakken av parfymen hans igjen. Har alltid elsket duften av Isak. Den er som ham – forlokkende, macho og fengslende. Distinkt uten å være overveldende.

Men han er jo overveldende. Er det ikke det som er problemet?

«Pust», sier han og holder henne inntil seg. «Jeg skjønner. Dessuten kan vi jo ikke la drittungene være alene i denne jævla gaten. Hva slags barnevakter ville vi være da?»

My ler og trekker seg ut av omfavnelsen. Er ikke helt enig med seg selv om hvorvidt det er bra eller ikke å venne seg til den.

For den omfavnelsen får man ikke være alene om. Ikke glem det.

«Så hva skal vi gjøre?» spør hun med en kaldere tone. Fortsetter med teen sin.

Isak virker litt såret av endringen i oppførselen hennes, men svarer etter en stund.

«Jeg ringer tilbake til Spaak. Vi må dele oss, tror jeg. Jeg og noen andre utenfra tar oss av Moström-greia. Du kan holde fortet her og ordne opp i de løse trådene og sånn. Hvis du …»

Hun merker at han stopper og blir irritert på seg selv, som om han har sagt litt for mye.

«Hvis jeg hva da?»

Han biter seg i underleppen. Gjør en bevegelse mot kjøkkenbordet, der en av stolene ble veltet i går kveld.

«Ja, altså … hvis du synes det er greit å være alene her. Det kan ta et par dager, jeg vet ikke helt hvordan det er ordnet. Om han skal bo i Stockholm, på et safehouse eller hotell eller noe, de dagene han skal vitne, eller om vi skal komme tilbake hit om kvelden.»

My må plutselig svelge en klump av barberblad i halsen.

Alene. Her. Om natten.

Impulsen sier at Isak kan få være så overveldende han bare vil.

Så lenge han er her.

My retter ryggen.

«Selvfølgelig går det bra», smiler hun og kjenner at ansiktet strammer seg mens hun lyver. «Jeg klarer meg fint, det vet du. Jeg er jo ikke akkurat forsvarsløs.»

Hun kan se på Isaks ansiktsuttrykk at han først har tenkt å protestere, men hun stirrer på ham, og etter å ha pustet dypt et par ganger gir han opp, går bort til veggtelefonen og ringer tilbake til Johan Spaak for å foreslå den nye planen.

